google/wiki40b huggingface dataset:
Elektronisk stabilitetskontroll

Elektronisk stabilitetskontroll er et system på hjulgående kjøretøyer som skal hjelpe sjåføren i situasjoner hvor det er fare for at man kan miste kontroll over kjøretøyet.
Systemet overvåker hjulhastigheten, styrevinkler, bremsefunksjon og kursavvik, og tilfører bremsekraft i samsvar med dette individuelt til ett eller flere hjul. Dette hjelper til med å redusere motoreffekt til hjul med dårlig grep, og hindrer dermed hjulspinn og skrens. Enkelte av systemene aktiverer også styreservoen slik at føreren lettere kan gjennomføre de riktige, korrigerende rattbevegelsene, samtidig som feilreaksjoner forhindres.
Slike systemer er påbudt på kjøretøyer opp til 4,5 tonn i USA, og vurderes innført som påbud i EU.
For å forhindre at et, to eller flere drivhjul spinner under akselerasjon, er det utviklet forskjellige former for veigrepskontroll (eng: Traction control system (TCS) / Anti-Slip Regulation (ASR))
Vinterpalasset

Vinterpalasset er en gedigen bygning i St. Petersburg i Russland, som ble residert av de tidligere tsarene. Palasset kjennes igjen på sin grønne fasade i barokkstil.
Sin nåværende utforming fikk det mellom 1754 og 1763, da det ble bygget som vinterresidens for de russiske tsarene. Arkitekt var Bartolomeo Rastrelli. I 1905 var området rundt palasset åsted for en massakre da Tsarens soldater skjøt på fredelige demonstranter, en hendelse som ble kjent som den blodige søndagen, det er anslått at om lag 1 000 ble drept eller såret.
Keiser Paul I mislikte Vinterpalasset, der han aldri følte seg trygg. På grunn av hans personlige fascinasjon med middelalderens riddere og hans konstante redsel for drap, ble det bygget en ny kongelig residens, Mikhajlovskij-slottet, rundt en liten åttekantet gårdsplass. Vinterpalasset ble ikke tatt i bruk før etter at Paul I falt fra.
Etter februarrevolusjonen 1917 tjente det som hovedkvarter for den provisoriske russiske regjeringen. Deretter ble det stormet av Bolsjevikene, hvilket utgjorde begynnelsen på oktoberrevolusjonen.
Palasset er et av 6 bygg som utgjør kunstmuséet Eremitasjen.
Morfin

Historie

Morfin ble første gang isolert fra opium i 1804 av den tyske farmasøyten Friedrich Sertürner. Han kalte stoffet Morphium etter Morfevs, en gresk gud for søvn og drømmer. Med oppfinnelsen av den medisinske sprøyte i 1853 tok en i bruk det nye stoffet, ofte for å «kurere» avhengighet til opium eller alkohol. 
Stoffet ble mye brukt i den amerikanske borgerkrigen, og over 400 000 soldater pådro seg «soldatsykdommen», med andre ord morfinavhengighet.

Faren for avhengighet

På grunn av faren for avhengighet ved langtidsbruk, som skyldes stoffets sterkt vanedannende egenskap, unngår man i dag bruk av stoffet hvis mulig. Likevel regnes kortvarig bruk i en klinisk akutt situasjon som akseptabelt fordi det naturlig nok ikke er like vanedannende.
Pelecopsis elongata

Utseende

Pelecopsis elongata er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Digitale rettigheter

Begrepet digitale rettigheter beskriver menneskerettighetene som gir individer adgang til å bruke, lage og publisere digitale medier eller adgang til datamaskiner og andre elektroniske enheter, eller kommunikasjonsnettverk. Begrepet er særlig relatert til beskyttelse av eksisterende rettigheter, slik som retten til privatliv, eller ytringsfrihet, i konteksten av digitale teknologier, spesielt Internett. Retten til Internettilgang er anerkjent som lov i flere land.
AksjeNorge

Privat eierskap

Ved starten av 2011 eide nærmere 370 000 privatpersoner aksjer i børsnoterte selskaper. Verdien av eierskapet var over 70 milliarder kroner. Antallet private eiere viser jevn økning og AksjeNorges landsdekkende undersøkelser dokumenterer nordmenns  økende interesse for spareformen. På spørsmål om den viktigste hindringen for å investere i aksjemarkedet, er svaret manglende kunnskap; om aksjemarkedet generelt og om de børsnoterte selskapene. AksjeNorge arbeider for å tilføre befolkningen denne nødvendige kunnskapen.
AksjeNorges virkemidler spenner fra tradisjonelle seminarer til læringsspill i sosiale medier.

AksjeNorge-dagen

Landsomfattende seminarer i samarbeid med lokale banker, forvaltere, meglerhus og børsnoterte selskaper. Fra oppstart i 1993 har AksjeNorge gjennomført 420 arrangementer med 52.000 publikummere.

BørsABC-presentasjoner

i tilknytning til AksjeNorge-dag-seminarene. Egne presentasjoner for publikum og for ansatte i bankene.

StorAksjekvelden

Seminarer skreddersydd for den private investor, og lagt til Norges største byer. Samarbeid med ledende økonomer, analytikere og forvaltere fra AksjeNorges bidragsytere.

Lærimgsspillet Mogul

2011 lanserte AksjeNorge sin største satsing hittil – det Facebook-baserte læringsspillet Mogul. Gjennom Facebook vil AksjeNorge nå deler av befolkningen som man ellers ville hatt vanskeligheter med å nå gjennom de tradisjonelle kanalene. Applikasjon finnes også for iPhone.

Deltakelse i AksjeNorge

Deltakere forplikter seg til økonomisk støtte over tre år – med årlig fakturering. Deltakere plasseres i én av følgende hovedkategorier: (1) børsnoterte selskaper, (2) meglerhus og fondsforvaltere, (3) sparebanker og andre finansinstitusjoner og (4) organisasjoner og øvrige med interesse for AksjeNorges virksomhet.
Vietnams okkupasjon av Kambodsja

Vietnams okkupasjon av Kambodsja varte fra da Vietnam invaderte landet i 1978 under krigen mot Pol Pot, til 1988, da flesteparten av de vietnamesiske troppene var trukket ut. Hele okkupasjonsperioden var preget av at Røde Khmer gjorde væpnet motstand mot KUFNS-regjeringen som Vietnam hadde innsatt, og selv om Vietnam etterhvert lyktes i å drive mesteparten av Røde Khmers militante gren ut av Kambodsja, fortsatte de geriljakrigen fra flyktningleirer på den thailandske siden av grensen. Vietnam gjennomførte flere raid over grensen for å ødelegge Røde Khmers leirer. Resultatene av raidene var blandet; operativt sett seiret Vietnam, men politisk var det på mange måter ufordelaktig, da det flere ganger førte til at Kina angrep Vietnam (perioden 1979 til 1990 er senere blitt kalt «den andre sino-vietnamesiske krig» på grunn av alle grensetrefningene. Røde Khmer la ut miner over store områder i Kambodsja, noe som i våre dager fortsetter å påføre folk store lidelser.
Til tross for væpnet motstand fra Røde Khmer under hele okkupasjonsperioden, samt press fra naboland og internasjonal isolasjon, gjorde ikke Vietnam noe kompromiss på sin politikk. Da landet trakk seg ut, var det etter å ha svekket Røde Khmer betydelig, og styrket et Vietnam-vennlig regime så det kunne motstå voldelig motstand.

Ettertid

Røde Khmer var ikke i stand til å yte mer motstand enn Vietnam kunne slå ned, og Vietnam trakk seg ut i 1988, etter å ha opprettet en folkerepublikk og svekket Røde Khmer betraktelig. Folkerepublikken Kambodsja ble imidlertid omdøpt til Staten Kambodsja like etter tilbaketrekningen. Mellom 1992 og 1995 ble Kambodsja styrt av FN, som sørget for at demokratiske valg ble gjennomført. KUFNS tapte dette valget, men et utbryterparti som tidligere var en del av KUFNS gjorde under ledelse av Hun Sen et kupp som styrtet den lovlig valgte regjeringen. Kuppmakerne mottok angivelig støtte fra Vietnam. Hun Sen styrer fortsatt Kambodsja.
Nabidae

Utseende

Nabidae er middelsstore (gjerne 4 – 12 mm), slanke, langbeinte teger, sugesnabelen er lang og går i en bue ut fra kroppen på undersiden. Kroppen er forholdsvis myk (lite sklerotisert). Hodet er smalt med utstående fasettøyne, antennene 4-leddete og tynne. Forbeina er ofte modifisert for å gripe bytte. De er ofte kortvingede, dersom vingene er velutviklede er de lite sklerotiserte.

Levevis

Disse tegene lever stort sett oppe i vegetasjonen, der de løper rundt på jakt etter bytte. De er lite spesialiserte og kan angripe mange slags byttedyr, for eksempel bladlus og sommerfugl-åmer.

Nyttedyr

Nabidae er viktige nyttedyr i jord- og hagebruk ved at de bidrar til å holde bestandene av potensielle skadedyr nede.
La Tour Maubourg (Paris Metro)

La Tour Maubourg er en stasjon på metroen i Paris.
Stasjonen betjener linje 8.
Lampedusa

Geografi

Selv om Lampedusa administrativt tilhører Italia, er den geografisk en del av Afrika siden havområdet mellom øya og det afrikanske kontinentet ikke er dypere enn 120 meter. Lampedusa er en øy uten egen naturlige vannforekomster og har uregelmessig nedbør. Dyre- og plantelivet har mye til felles med det en finner i Nord-Afrika. 
Øya Isola dei Conigli like sør for Lampedusa, er en av de få gjenværende stedene hvor en kan finne karettskilpadden, som er utrydningstruet i Middelhavet. Stranda og naboøya er en del av et naturreservat.

Kommunikasjon

Lampedusa har fergeforbindelse med Sicilia til havnen Porto Empedocle, ikke langt fra Agrigento. Lampedusa flyplass har flyforbindelser med Palermo og Trapani hele året, og til Catania og Milano om sommeren.

Historie

Lampedusa har en historie som går langt tilbake i tid, men ikke mye er kjent om den. Arkeologiske undersøkelser har fastslått at et forhistorisk folk bodde her, men mangelen på vann gjorde det mer til sted hvor sjøfolk stoppet på veg til andre områder framfor å bygge bosetninger. Gjennom historien har øya således vært landingsplass og ankringssted for oldtidens fønikere, grekere, romerne og arabere. Romerne innførte en plante for produksjonen av en ettertraktet fiskesaus kalt garum. På grunn av angrep fra arabiske pirater forsvant alle innbyggerne fra øya, men etter at araberne ble forvist i år 813 ble øya spredt bosatt av ulike befolkningsgrupper.
Den første prinsen av Lampedusa og Linosa var Giulio Tomasi, en av forfedrene til den kjente forfatteren Giuseppe Tomasi di Lampedusa, og som skal ha fått tittelen som prins av Karl II av Spania i 1630. Et århundre senere begynte Tomasi-familien et program for bosetning av øynene. På 1840-tallet ble øyene solgt til kongedømmet Napoli. I 1860 ved Italias samling ble øya en del av det nye kongedømmet Italia, men den nye staten nøyde seg i første omgang med å bruke Lampedusa som en straffekoloni.
Under andre verdenskrig ble øya inntatt uten kamp av britiske styrker i forbindelse med invasjonen av Sicilia.
Den første telefonforbindelsen med øya ble opprettet først i 1960-årene og på samme tid fikk øya en egen elektrisk kraftstasjon og på vestsiden av øya ble det etablert en NATO-stasjon tilknyttet radionavigasjonssystemet LORAN.
15. april 1986 skjøt Libya to eller tre Scud-raketter mot navigasjonsstasjonen på øya, som en hevn for den amerikanske bombingen av Tripoli og Benghazi. Missilene landet imidlertid i havet, like ved øya, og medførte ikke noen skade.
NATO-installasjonen ble lagt ned i 1994 og overført til Italia.

Flyktningstrøm 2011

Under borgerkrigen i Libya i 2011 ble øya mottak for en stor flyktningstrøm på over 18 500 og bare i helgen 25.-27. mars kom 2 000 nye flyktninger borgerkrigen og fra det øvrige Nord-Afrika, særlig Tunisia. Dette skapte kaos både på øya og i Italia. Øyas mottakskapasitet er på rundt 850 flyktninger, mens det i perioder var over 6 000 flyktninger på øya samtidig.
Pseudophlocteis

Utseende

En liten (5 - 8 millimeter), avlang, brunsvart praktbille med svak, blålig metallglans på dekkvinger og underside. Pannen er litt innskåret mellom de store fasettøynene, antennene korte og sagtakkede fra det femte leddet. Pronotum er avrundet, så bredt som dekkvingene, dekkvingene litt innbuktede i midten.

Utbredelse

Slekten lever i Afrika (Mosambik, Sør-Afrika og Zimbabwe).
Fylkesvei 3012

Fylkesvei 3012 går mellom Ødegården og Rønningen i Larvik kommune. Veien er 4,5 km lang.
Frem til 2019 hadde veien betegnelsen  Fylkesvei 158.
Mostly Harmless (Songs)

Mostly Harmless (Songs) er et musikkalbum med Damp, utgitt i 2002. Dette er bandets debutalbum.
Saida Begum

Karriere

Begum er utdannet jurist med en mastergrad i rettsvitenskap fra Universitetet i Oslo. Hun har også arbeidserfaring som advokatfullmektig i Advokatfirmaet Steenstrup Stordrange DA.
Begum ble innvalgt i Oslo bystyre 2011–2015 og har siden gjenvalget i 2015 vært tilsatt som fraksjonsleder i kultur- og utdanningskomiteen for Oslo Høyres bystyregruppe.
Hun var medlem av arbeidsutvalget i Oslo Unge Høyre fra 2008 til 2010 og ble i 2015 ansatt som justispolitisk rådgiver i Høyres stortingsgruppe.
André Jensen

Design

Han har illustrert omslaget til det Oslo-baserte punkbandet Oslo Ess' album Uleste bøker og utgåtte sko (2011) og to ungdomsbøker av Lisbeth Iglum Rønhovde.

Krutt-Kim

Jensen har tegnet tegneserien Krutt-Kim, komplett og usensurert fra 2005 til 2011 som ble utgitt på Kontur forlag. Han laget også en spesialversjon av tegneserien, Kim Goes Kingsize, for nettstedet til det skandinaviske hiphop-magasinet Kingsize.no. I spesialversjonen møter Kim kjente skikkelser fra det skandinaviske hiphop-miljøet.

Musikk

I 2008 var Jensen med på å etablere selskapet Bonsaiety Records. Han er medlem av rap-gruppa Evig Poesi og fast deltager i rapbattle-ligaen SkeezTV Battles. Jensen bidro i 2018 som låtskriver til Mads Hansens "Sommerkroppen". Låten gikk til første plass på VG-lista og vant Spellemannsprisen for "Årets låt".

Media

Våren og sommeren 2011 var Jensen fast gjest i radioprogrammet Martin Beyer Olsen Live på NRK P3, med spalten Smalltalk med André Jensen. I 2016 var André med i NRK-programmet 99% Norsk hvor han sammen med sin venninne Dominika dro til Polen for å lære mer om hennes polske bakgrunn.
Severino Reija

Landslaget

Han deltok i flere internasjonale turneringer for Spania. Han ble europamester i fotball i 1964.
Dokkveien elbilparkering

Dokkveien elbilparkering på trekanttomta ved Aker Brygge i Norges hovedstad Oslo, er verdens største offentlige parkeringsplass for elbiler. Parkeringsplassen ble åpnet av Oslo kommune den 7. juni 2010. Den har 25 ladestasjoner og energisparende LED-gatebelysning i gangtraseen på hver side av ladestolpene. Begge deler er levert av selskapet Proxll. Parkering samt lading er gratis i opptil 16 timer.
Bilboken for Norge

Bilboken for Norge var «en Fuldstendig Fortegnelse over Registrerte Automobiler i Norge, deres Art, Fabrikk, Eierens navn og Adresse, samt Diverse andre Nyttige Oplysninger for Bileiere og Bilinteresserte» (Forord i første utgave 1922)  Den inneholdt en landsomfattende oversikt over registrerte biler og bileiere, og ble utgitt i årene 1922–1930. I 1935 kom den siste landsomfattende oversikten som Norges bilbok. Bøkene ble utgitt av ulike utgivere. Motorsykler var ikke nevnt i noen av utgavene.
Forløpere var Fortegnelse over de i Norge indregistrerte motorvogner og motorcykler pr 1. mai 1916 utgitt av KNA og Bilboken for Kristiania (1921).
Mellom 1928 og 1948 og mellom 1959 og 1965 kom det ut en rekke tilsvarende lokale bøker, enten for et politidistrikt, ett enkelt fylke eller en gruppe fylker. Ingen bøker ble utgitt i årene 1949-1958. Motorsykler er tatt med i noen lokale bøker.
Norges dokumentarv

Norges dokumentarv er et register over en del av de viktigste dokumentene i norsk historie, næringsliv, kulturliv og annen samfunnsvirksomhet. Registeret er en nasjonal utgave av UNESCOs Verdensminne-program (Memory of the World), som skal bidra til å verne og tilgjengeliggjøre verdens dokumentarv og framstå som menneskehetens kollektive hukommelse.
Dokumentene er valgt ut av den norske komiteen for verdens dokumentarv på grunnlag av nominasjoner i hovedsak fra arkiver, museer og biblioteker. Registeret blei åpna 8. februar 2012 med et innhold på seksti dokumenter og dokumentgrupper/arkivsamlinger. Det meste er tradisjonelle papirdokumenter, men registeret omfatter også andre medier som runestein, fagforeningsfane, filmnegativer, radioopptak og digitalfilm. Tidsspennet er rundt tusen år.

Utvelgelsesprosessen

Våren 2011 blei det åpna for nominasjoner til etableringa av registeret over Norges dokumentarv. Nominasjonsperioden var fra 30. mars til 15. september, og såvel privatpersoner som organisasjoner og institusjoner kunne komme med forslag. I praksis kom de fleste nominasjonene fra institusjoner innen abm-sektoren, det vil si arkiver, biblioteker og museer.
Det var den nasjonale komiteen for Memory of the World som vurderte de innkomne forslaga og avgjorde hvilke dokument som skulle tas med i registeret. Arne Skivenes, leder av Bergen byarkiv, var leder for komiteen ved denne utvelgelsen.
Elfenbenskystens flagg

Elfenbenskystens flagg (fransk: Drapeau de la Côte d'Ivoire) ble tatt i bruk 7. august 1959, rett før landets uavhengighet fra Frankrike. Flagget har tre like store vertikale striper etter mønster fra den franske trikoleren og har fargene orange (flaggstangsiden), hvit og grønn.
Stripene symboliserer ulike verdier som svarer til det nasjonale mottoet Union-Discipline-Travail, eller Samhold, disiplin og arbeid. Den oransje står for vekst, den hvite for fred gjennom samhold, og grønnfargen for fremtidshåp. Men fargane har også fått andre betydninger for ivorianerne. De mener grønnfargen symboliserer de tropiske skogene og hvitfagen elvene, mens oransje står for savannen i landet.
Flagget har de samme fargene som det irske flagget, men i motsatt rekkefølge. Mens irene heiser flagget med den grønne delen ved flaggstangen har ivorianerne den oransje ved flaggstangen.
Smågnagersvingninger

Mønstret i svingningene

Antall smågnagere øker gradvis, før bestanden når en topp, og så stuper. Mellom toppene er det ofte 3-4 års mellomrom, før det hele gjentar seg syklisk. Ulike arter har ofte nokså like svingninger i samme område, men svingningene kan også nå bestandstoppene til ulik tid. Bestandstoppene sprer seg som en bølge nordover i Skandinavia. Dersom det er bestandstopp for én eller flere arter i Sør-Norge et år, kan toppene ha spredd seg til Trøndelagsområdet det påfølgende året, og til Nord-Norge året deretter.

Uregelmessige svingninger

Hos noen smågnagerarter varierer bestanden annerledes . Arten kan for eksempel ha regelmessige svingninger kun i noen områder. Hos markmus og klatremus i sørlige Sverige varierer bestandstørrelsene ikke regelmessig, men det gjør de lenger nord. 
Som hovedregel gjelder at dess lengre nord bestanden er, dess kraftigere svinger antall dyr. Det tar også lengre tid mellom hver bestandtopp lengre nord. Ved ca 60° nordlig bredde tar det ca. tre år mellom toppene, mens det tar om lag fem år helt nord i Skandinavia.

Årsakene til svingningene

Hvorfor svingningene oppstår vet man ikke helt sikkert, men det er flere hypoteser. Årsakene kan inndeles i to hovedgrupper: miljøet (ytre faktorer), og dyrene selv (indre faktorer).

Ytre faktorer

Ytre faktorer kan være predatorer, sykdom, miljøkatastrofer, klimavariasjoner, næringstilgang og plantenes bruk av nitrogen som følge av stort eller lite beitetrykk. Smågnagersvingninger skyldes trolig hovedsakelig ytre faktorer, og da hovedsakelig samspillet mellom rovdyr (f.eks. snømus) og byttedyr (f.eks. lemen). Det er nok også avgjørende om sommeren er kort og intens.

Indre faktorer

Indre faktorer kan være stress, og endringer i bestandens genetiske sammensetning. I tette populasjoner vil aggressive individer har størst overlevelse.

Svingningene i smågnagerbestandene påvirker rovdyrbestandene

Rovpattedyr, rovfugler og ugler som f.eks. jordugle, fjellvåk, røyskatt, snømus, perleugle, rødrev og tårnfalk spiser smågnagere, og mange er spesialister på å fange dem. De skifter ikke enkelt over til noe annet å spise dersom det blir lite smågnagere, de sulter da ihjel. Dermed blir det tilsvarende svingning i rovdyrpopulasjonen som hos byttedyrpopulasjonen, typisk med noen ukers forsinkelse hos rovdyrpopulasjonen. Rovdyrungene dør, eller blir ikke født i år med lite smågnagere. 
Mange uglearter flytter hele tiden til de områdene der smågnagerbestanden er stor, og lever dermed som nomader. Mange ugler invaderer nye områder etter kollaps i smågnagerbestanden i et område. Eksempler er perleugle, haukugle, lappugle og spurveugle. Man er ikke sikker på om rovdyrenes predasjon på byttedyrene er årsaken til svingningene hos rovdyrbestandene.
Bård Monsen

Biografi

I ung alder vant han Ungdommens strykemesterskap to ganger. Han har studert ved Barratt Due musikkinstitutt under blant andre Alf Richard Kraggerud og Stephan Barratt-Due og fullførte senere diplomstudium ved Indiana University. Han har opptrådt flere ganger på kammermusikkfestivaler og andre festivaler i Norge, og har i tillegg spilt en rekke konserter i Europa, Amerika og Asia med ulike orkester. Ved flere anledninger har han vært kapellmester for Oslo Camerata og TrondheimSolistene.
Siden 1998 har han samarbeidet mye med fiolinist Henning Kraggerud. Sammen med Kraggerud, Lars Anders Tomter (bratsj) og Ole Eirik Ree (cello) ga han i 2009 ut Ysaÿe – String Trios med musikk av den belgiske fiolinisten og komponisten Eugène Ysaÿe. For albumet ble de nominert til Spellemannprisen 2009 i klassen klassisk.
Færøyske frimerker 1993

Færøyske frimerker 1993. Det ble utgitt i alt tretten frimerker av Postverk Føroya i 1993. Det var nittende året som Færøyene utga egne frimerker. I 1993 var det fem utgivelser, 8. februar en serie på tre merker i forbindelse med Norðurlandahúsið 10-årsjubileum, 5. april to Europa/CEPT-merker med tema moderne kunst og samme dag to Norden-frimerker med turistmotiv, 7. juni to merker med færøyske hester og 4. oktober fire merker med motiv av sommerfugler.

Færøyske hester

Design Sverre Morken
Gowanus kraftverk

Gowanus gasskraftverk er et varmekraftverk i Kings County, i delstaten New York i det østlige USA. Anlegget har en installert produksjonskapasitet på 373 MW fordelt på 16 turbiner med effekt på 21 – 25 MW hver. Operatør er energiselskapet US Power Generating Company LLC. 
Det stod ferdig utbygd i 1971. Brenselkilden er naturgass og fyringsolje.
Isak Veierud Busch

Isak V. Busch (født 1988) er en norsk politiker for Arbeiderpartiet. Han har sittet i kommunestyret og formannskapet i Røros kommune siden 2015. Gjennom en samarbeidsavtale mellom Ap og SV blir han ordfører i Røros fra høsten 2019.
Forliksklage

En forliksklage er et rettslig skritt i en sivil sak. En part som vil ha en sak behandlet i forliksrådet, må innlevere en forliksklage til forliksrådet.
Tvisteloven kapittel 6 omhandler behandling av saker i forliksrådet. Tvisteloven § 6-2 definerer hva slags saker som kan behandles av forliksrådet. § 6-3 fastsetter vilkårene som en forliksklage må oppfylle. Forliksklagen skal blant annet angi partenes navn og adresse og en kort beskrivelse av sakens innhold samt av hvilket utfall klageren begjærer. Når den innklagde parten i den sivile saken får lagt fram forliksklagen for seg, skal parten også få en frist til å svare på klagerens påstander. Partene innkalles deretter til en møte hvor de som hovedregel har møteplikt. Forliksrådet skal nå forsøke å løse konflikten mellom partene ved hjelp av mekling.
Mars Scout-programmet

Mars Scout Program er et nytt NASA-programm for små, billige oppdrag til Mars, valgt ut blant innovative forslag av en vitenskapelig komite. De første planlagte oppdragene i dette programmet var Phoenix, i utgangspunktet et landingsfartøy som skulle erstatte det nedlagte oppdraget Mars Surveyor. Phoenix ble skutt opp i august 2007 og, men i november 2008 ble kontakten med romsonden brutt og den ble erklært «død».
Sulis (gudinne)

Sulis var en gudinne i den keltiske religionen som ble praktisert i Britannia. Sulis ble dyrket ved de varme kildene i Bath, i det som idag er Somerset. Hun er noen ganger blitt identifisert med den keltiske gudinnen Suleviae; den vanligste etymologiske tolkningen er likevel en gudinne for Solen med språklige forbindelser til walisisk haul og gammelirsk Suil. Blant romerne som invaderte De britiske øyer ble hun dyrket som Minerva; av votivgaver og blytavler får vi inntrykk av henne både som en nærende og livgivende modergudinne, såvel som en videreformidler av besvergelser fra hennes dyrkere.